Tilastokeskuksen katsauksen mukaan koulutustason nousu on Suomessa pysähtymässä.

Tutkijat Aleksi Kalenius ja Hannu Karhunen ovat julkaisseet artikkelinsa Tilastokeskuksen talous- ja hyvinvointikatsauksessa. Tutkijoiden mukaan 1970-luvun lopulla syntyneet ovat toistaiseksi jäämässä Suomen kaikkien aikojen koulutetuimmaksi ikäryhmäksi. Vastaavasti eläkkeelle jäävien ikäryhmien koulutustaso on kipuamassa hyvin lähelle nuorten ikäluokkien tasoa.

Aikuisväestön koulutustason nousu on lähes pysähtymässä 2020-luvun alkuvuosina.

1980-luvulla syntyneet suorittivat ammattikorkeakoulu-uudistuksen takia korkea-asteen tutkintoja hieman vanhempina kuin 1970-luvun lopulla syntyneet. Vaikka tämä muutos otetaan tutkijoiden selvityksessä huomioon, on nähtävissä, että 1970-luvun lopulla syntyneet kouluttautuivat pidemmälle.

Korkea-asteen tutkinnon suorittaneiden osuus 20–39-vuotiaista 1970–2015.­

Varsinainen jyrkempi lasku koulutustasossa havaitaan 20–24-vuotiaiden ryhmässä vuoden 1998 kohdalla. Tutkijoiden mukaan tuolloin havaittu lasku näyttää jääneen pysyväksi, sillä se toistuu vuoden 2013 jälkeen laskuna 35–39-vuotiaissa.

Tutkijoiden mukaan lasku on nähtävissä, vaikka maahanmuuttajat rajattaisiin ryhmän ulkopuolelle. 1980-luvulla syntyneet jäävät vähemmän koulutetuiksi ilman maahan- tai maastamuuttoa.

Kun tarkastellaan korkea-asteen suorittaneiden osuutta 25–34-vuotiaista vuonna 2016, Suomi sijoittuu OECD:n vertailussa sijalle 22. Yläpuolelle menevät mm. Latvia, Slovenia ja Puola. Muut Pohjoismaat ovat karanneet jo kauas. Tutkijat kuitenkin huomauttavat, että on mahdollista, että muiden OECD-maiden joukossa on maita, joissa korkea-asteen tutkinnon suorittaneiden osuuden kasvu on niin ikään hidastumassa.